[Stephanus Episcopus, servus servorum Dei, dilectissimis filiis Cluniacensis Monasterii, salutem et Apostolicam benedictionem. Quamvis pro nostræ Sedis dignitate omnibus simus debitores; tamen specialem circa vos affectum charitatis habemus, qui sub umbraculo sanctæ et Apostolicæ Sedis positi, unde defensionem protectionis habuistis, solamen orationum impendistis: quod semper facere debetis, quatenùs sub eâ crescatis, et fructum reddatis. Nostrum autem dilectissimum filium charitativè nobiscum usque ad Synodum retinuimus. Vobis autem, sicut in primis benediximus, benedicimus; et viventes ac defunctos ex parte Dei, et beati Petri Principis Apostolorum absolvimus.]